“สยามอีสต์ โซลูชั่น” เปิดจองหุ้น IPO สัปดาห์หน้า จ่อเทรด mai ต้นก.พ.60
“สยามอีสต์ โซลูชั่น” หรือ SE ผู้จัดหา-จำหน่ายพร้อมให้บริการครบวงจรเกี่ยวกับระบบปั๊ม อุปกรณ์ในกระบวนการผลิตและระบบท่อรวมถึงวัสดุนวัตกรรมเปิดจองหุ้นIPO จำนวน 60 ล้านหุ้นสัปดาห์หน้า จ่อเทรด mai ต้นก.พ.60 โดยมี บล.อาร์เอชบี (ประเทศไทย) เป็นที่ปรึกษาการเงิน
1 ก.พ. 2560

นายรัฐชัย ธีระธนาวัฒน์ กรรมการผู้จัดการ ฝ่ายวาณิชธนกิจ บล.อาร์เอชบี (ประเทศไทย) ในฐานะที่ปรึกษาทางการเงิน (FA) บริษัทสยามอีสต์ โซลูชั่น จำกัด (มหาชน) หรือ SE เปิดเผยว่า การเปิดจองซื้อหุ้นสามัญเพิ่มทุนให้แก่ประชาชนเป็นครั้งแรก (IPO) ของ SE จำนวน 60 ล้านหุ้น จะมีขึ้นในสัปดาห์หน้า ก่อนที่จะเข้าซื้อขายเข้าซื้อขายในตลาดหลักทรัพย์เอ็ม เอ ไอ (mai) ในช่วงต้นเดือน ก.พ.นี้
ด้านนางสาวอรสา วิมลเฉลา ประธานเจ้าหน้าที่บริหารของ SE เปิดเผยว่า เงินที่ได้จากการระดมทุนในครั้งนี้จะใช้ในการลงทุนก่อสร้างศูนย์วิศวกรรม มูลค่า 40 ล้านบาท ขนาด 1,750 ตารางเมตร โดยคาดว่าจะก่อสร้างแล้วเสร็จพร้อมใช้งานในช่วงไตรมาส 3/60 เพื่อที่จะรองรับงานบริการงานเคลือบพื้นผิว งานบริการตัดเย็บฉนวนหุ้ม งานบริการในกลุ่มระบบปั๊ม และงานบริการกลุ่มระบบท่อ และส่วนที่เหลือจะใช้เป็นเงินทุนหมุนเวียนในบริษัท เพื่อที่จะรองรับการเติบโตในอนาคต หลังจากที่ภาครัฐได้มีโครงการพัฒนาระเบียงเศรษฐกิจภาคตะวันออก (EEC) ซึ่งทางบริษัทก็มีการประกอบกิจในพื้นที่ดังกล่าวอยู่แล้ว
สำหรับผลการดำเนินงานของบริษัทในช่วง 9 เดือนแรกของปี 59 มีรายได้ 314 ล้านบาท เติบโตได้ 10.8% จากช่วงเดียวกันของปี 58 ที่มีรายได้ 294 ล้านบาท แบ่งเป็นรายได้จากกลุ่มผลิตภัณฑ์และเทคโนโลยีระบบปั๊ม 42% กลุ่มผลิตภัณฑ์วัสดุนวัตกรรม 30% และกลุ่มผลิตภัณฑ์การจัดการระบบการผลิตและระบบท่อ 28% ขณะที่กำไรสุทธิ 19 ล้านบาท ลดลงจากช่วงเดียวกันของปี 58 ที่มีกำไรสุทธิ 26 ล้านบาท เป็นผลมาจากค่าใช้จ่ายในการนำตลาดหลักทรัพย์เอ็ม เอ ไอ
“ก่อนหน้านี้เราทำธุรกิจที่เป็นการซื้อมาขายไปเป็นหลัก แต่หลังจากนี้เราจะมีการพัฒนาบริการของบริษัทให้มีประสิทธิภาพยิ่งขึ้นโดยการลงทุนเกี่ยวกับศูนย์บริการวิศวกรรม เพื่อให้บริการแก่บริษัทลูกค้าต่างๆ โดยเชื่อว่าจะได้รับการตอบรับเป็นอย่างดี โดยในธุรกิจการให้บริการนี้จะมีมาร์จิ้นที่ดีกว่าธุรกิจในปัจจุบัน”นางสาวอรสา กล่าว